Úradný vestník L 170 , 29/06/2002 S. 0081 - 0084



Rozhodnutie Komisie z 27. júna 2002, ktorým sa mení a dopĺňa príloha II k smernici Európskeho parlamentu a Rady 2000/53/ES o vozidlách po dobe životnosti (oznámené pod číslom dokumentu C(2002) 2238) (Text s významom pre EHP) (2002/525/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Európskeho parlamentu a Rady 2000/53/ES z 18. septembra 2000 o vozidlách po dobe životnosti [1] a najmä na jej článok 4 ods. 2 písm. b), keďže: (1) podľa smernice 2000/53/ES sa od Komisie vyžaduje, aby vyhodnotila niektoré nebezpečné látky zakázané podľa článku 4 ods. 2 písm. a) uvedenej smernice; (2) po vykonaní technického a vedeckého hodnotenia Komisia dospela k viacerým záverom; (3) niektoré materiály a komponenty obsahujúce olovo, ortuť, kadmium alebo šesťmocný chróm by mali byť vyňaté zo zákazu, pretože používanie týchto nebezpečných látok v určitých špecifických materiáloch a komponentoch je stále ešte nevyhnuté; (4) niektoré výnimky zo zákazu pre určité materiály alebo komponenty by sa mali obmedziť vo svojom rozsahu pôsobnosti a období platnosti, aby sa postupne prestali vo vozidlách používať nebezpečné látky, pokiaľ sa takémuto používaniu bude dať vyhnúť; (5) pre kadmium v akumulátoroch pre elektrické vozidlá by sa mohla výnimka uplatniť do 31. decembra 2005, pretože z hľadiska súčasných technických a vedeckých poznatkov a celkového environmentálneho hodnotenie vykonaného doteraz je k dispozícii náhrada a bude zabezpečená dostupnosť elektrických vozidiel. Postupná náhrada kadmia by sa však mala naďalej analyzovať, berúc do úvahy dostupnosť elektrických vozidiel. Komisia uverejní svoje poznatky, a ak to bude na základe výsledkov analýz oprávnené, môže navrhnúť predĺženie lehoty zákazu pre kadmium v akumulátoroch elektrických vozidiel; (6) výnimka zo zákazu týkajúca sa olova v povrchovej vrstve vo vnútri palivových nádrží by sa mala vypustiť, pretože používaniu olova v týchto špecifických komponentoch sa už dá vyhnúť; (7) pretože je evidentné, že úplnú neprítomnosť ťažkých kovov v niektorých prípadoch nie je možné dosiahnuť, niektoré hodnoty koncentrácie olova, ortuti, kadmia alebo šesťmocného chrómu v špecifických materiáloch alebo komponentoch by sa mali tolerovať za predpokladu, že tieto nebezpečné látky nie sú zavádzané úmyselne; (8) smernica 2000/53/ES by sa mala príslušne zmeniť a doplniť; (9) opatrenia stanovené v tomto rozhodnutí sú v súlade so stanoviskom výboru ustanoveného článkom 18 smernice Rady 75/442/EHS z 15. júla 1975 o odpadoch [2], naposledy zmenenej a doplnenej smernicou Komisie 96/350/ES [3], PRIJALA TOTO ROZHODNUTIE: Článok 1 Príloha II k smernici 2000/53/ES sa nahrádza textom uvedeným v prílohe k tomuto rozhodnutiu. Článok 2 Členské štáty zabezpečia, aby sa kadmium v akumulátoroch pre elektrické vozidlá nedodávalo na trh po 31. decembri 2005. V rámci celkového environmentálneho hodnotenia vykonaného doteraz Komisia pokračuje v analýze postupnej náhrady kadmia, berúc do úvahy potrebu zabezpečenia dostupnosti elektrických vozidiel. Komisia uzatvorí a zverejní svoje výsledky najneskôr do 31. decembra 2004, a ak to bude na základe výsledkov analýz odôvodnené, pripraví návrh na predĺženie lehoty v súlade s článkom 4 ods. 2 písm. b) smernice 2000/53/ES. Článok 3 Toto rozhodnutie sa bude uplatňovať od 1. januára 2003. Článok 4 Toto rozhodnutie je adresované členským štátom. V Bruseli 27. júna 2002 Za Komisiu Margot Wallström členka Komisie [1] Ú. v. ES L 269, 21.10.2000, s. 34. [2] Ú. v. ES L 194, 25.7.1975, s. 39. [3] Ú. v. ES L 135, 6.6.1996, s. 32. -------------------------------------------------- PRÍLOHA " PRÍLOHA II Materiály a komponenty vyňaté z pôsobnosti ustanovenia článku 4 ods. 2 písm. a) Materiály a komponenty | Rozsah pôsobnosti a dátum ukončenia platnosti výnimky | Na označenie alebo identifikáciu podľa článku 4 ods. 2 písm. b) bod iv) | Olovo ako prvok legovania 1.Oceľ na účely obrábania a galvanizovaná oceľ s hmotnostným obsahom olova do 0,35 % | | | 2. a)Hliník na účely obrábania s hmotnostným obsahom olova do 2 % | 1. júl 2005 | | b)Hliník na účely obrábania s hmotnostným obsahom olova do 1 % | 1. júl 2008 | | 3.Legovaná meď s hmotnostným obsahom olova do 4 % | | | 4.Olovené/bronzové ložiskové panvy a puzdrá | | | Olovo a zlúčeniny olova v komponentoch 5.Akumulátory | | × | 6.Tlmiče kmitov | | × | 7.Vyvažovacie závažia kolies | Vozidlá typovo schválené pred 1. júlom 2003 a vyvažovacie závažia kolies určené na údržbu týchto vozidiel: 1. júl 2005 | × | 8.Vulkanizačné činidlá a stabilizátory pre elastomery používané pri manipulácii s kvapalinou a pri prenose | 1. júl 2005 | | 9.Stabilizátor v ochranných náteroch | 1. júl 2005 | | 10.Uhlíkové kefky pre elektrické motory | Vozidlá typovo schválené pred 1. júlom 2003 a uhlíkové kefky pre elektrické motory určené na údržbu týchto vozidiel: 1. júla 2005 | | 11.Zvary v elektronických paneloch plošných spojov a iné aplikácie | | × | 12.Meď v brzdových obloženiach s hmotnostným obsahom olova maximálne 0,5 % | Vozidlá typovo schválené pred 1. júlom 2003 a údržba týchto vozidiel: 1. júla 2004 | × | 13.Sedlá ventilov | Typy motorov vyvíjané do 1. júla 2003: 1. júl 2006 | | 14.Elektrické komponenty, ktoré obsahujú olovo v skle alebo keramickej hmote, okrem skla v žiarovkách a zapaľovacích sviečkach | | ×(pre iné ako piezoelektrické komponenty v motoroch) | 15.Sklo v žiarovkách a zapaľovacích sviečkach | 1. január 2005 | | 16.Pyrotechnické iniciátory | 1. júl 2007 | | Šesťmocný chróm 17.Krycia vrstva proti korózii | 1. júl 2007 | | 18.Absorpčné chladničky v motorových karavanoch | | × | Ortuť 19.Výbojkové svetlá a osvetlenie prístrojového panelu | | × | Kadmium 20.Hrubovrstvové pasty | 1. júl 2006 | | 21.Akumulátory pre elektrické vozidlá | Po 31. decembri 2005 budú akumulátory NiCd na trhu povolené len ako náhradné diely pre vozidlá uvedené na trh pred týmto dátumom. | × | " --------------------------------------------------